Nafarroako Parlamentuko Mahaiak, 2022ko ekainaren 27an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, eremu ahul gisa izendatutako eremuetan uraren kutsadurari aurrea hartzeko eta hura murrizteko 2018-2021 aldian jarduteko programari buruzkoa (10-22/PES-00196).

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko ekainaren 27an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Landa Garapeneko, Ingurumeneko eta Toki Administrazioko kontseilariaren urriaren 4ko 247/2018 Foru Aginduaren bidez berrikusi egin ziren nekazaritzako nitratoez ura kutsatua izan dezaketen eremuak, eta 2018-2021 aldian jarduteko programa onetsi zen.

2018-2021 aldiko jarduketen epea amaituta, honako galdera hauek aurkezten dira, idatziz erantzun dakien.

Zer balantze egin du Departamentuak Nafarroako Foru Komunitatean nekazaritzako nitratoez ura kutsatua izan dezaketen eremuetarako jarduketen programaz, urriaren 4ko 247/2018 Foru Aginduan eranskin gisa sartu zen horretaz?

Zein dira jarduketen programa horren balantzean Departamentuak positibotzat jotzen dituen alderdiak? Zein dira betetze mailaren aldetik negatibotzat jotzen diren alderdiak?

Atzeman edo ziurtatu al du urriaren 4ko 247/2018 Foru Aginduan kutsadura izan dezaketen eremu gisa jasotako horietan gainditu ote diren lurrean ongarri nitrogenatuak ezartzeko mugak, eranskinaren 2-4 apartatuan aurreikusten direnak? Zehazki zein eremutan?

Eranskinaren 4.1 apartatuan aurreikusten diren ikerketa proiektuetatik zein garatu dira jarduketen programaren indarraldian zehar, nitrogenoa-lurzorua-ura harremanen ezagupen zientifiko-teknikoa hobetzera eta erabakia laguntzeko sistemak garatzera bideratuak, ahalbidetze aldera ongarri nitrogenatuen erabilera egokia, lurzatiaren mailan, errentagarritasun ekonomikoaren irizpideak eta ingurumena babestekoak bateragarri eginez?

Jarduketen programaren indarraldian ingurumenaren zaintzarekin bateragarri diren ekoizpen-sistemak —ekoizpen ekologikoa zein integratua izan— sustatzeko zer plan edo jarduera garatu dira zonalde horietan?

Iruñean, 2022ko ekainaren 21ean

Foru parlamentaria: Adolfo Araiz Flamarique